khistorydata/jeongjo-sjw-relations huggingface dataset:
정조 4년 · 목
具翼善冠袞龍袍。乘輿出仁和門。至永肅門詣春塘臺殿座。予曰。還宮前守直此門。嚴禁雜人。予曰。兩意如此。諸軍門油遮日。入以設之。使儒生無至沾濕。予曰。儒生坐處。地多廣闊。勿爲聚坐於一處。分坐於各處事分付。予謂時偉曰。儒生食堂外。有幾人耶。時偉曰。食堂外無之矣。予曰。都數爲幾許耶。時偉曰。三百十九人也。○以言路爲策題。○予曰。收券限人定也。命書傳考講。予曰。雨勢如此。難於此處終日考講。科次將於宣政殿爲之。留試所承旨收券以來。考講試官率儒生。待令于進善門外。予率侍衛。還御宣政殿。命科次入侍。敎曰。藥房提調入侍。講生李升濟誤讀講章。予命再讀。升濟又誤讀。予曰。此儒生不曾讀書而入來。停擧也。考講畢後。予曰。今番無純通。六通一略之人。更爲比較詩傳。金重瑞金珍恪康就問金弼龍李益烈南宮燁比較。金珍恪純通。予詢珍恪曰。爾在何處耶。珍恪曰。臣在平壤地也。予曰。其狀好而講亦鍊熟矣。予曰。今日雨中。能作能書人才。可謂難矣。宇鎭曰。夜已深矣。今夜必爲出榜。則將至曉頭。似不得詳審。竊恐 聖體有損。姑爲撤考。以待明朝。似好矣。予曰。卿等之意何如。命善曰。對讀官之言是矣。
정조 4년 · 강
推副總管金相玉。拿贊儀張濩。
정조 4년 · 목
政院。以相玉方以入直。屢度催促。終不入參。請推考。從之。○敎曰。贊儀張濩拿處。引儀中相換。尋因拿處傳旨。敎以。分揀。
정조 4년 · 강
以鄭昌聖爲知義禁。李聖圭爲同義禁。李敬養爲大司成。
정조 4년 · 목
敎曰。有實病禁府堂上許遞。前望單子入之。又敎曰。大司成許遞。前望單子入之。
정조 4년 · 강
遞承旨李致中。以李亨元南柱老爲承旨。
정조 4년 · 목
敎曰。右承旨許遞。前望單子入之。
정조 4년 · 강
行秋到記科次于宣政殿。
정조 4년 · 목
敎曰。秋到記殿講居首幼學金珍恪。製述居首進士李秉喆。竝直赴殿試。之次幼學南宮燁。製述之次生員金奎采。竝直赴會試。其餘講通幼學金重瑞康就問金弼龍李益烈文致昇李宗洛。講略幼學李宗濂安宅心。講粗幼學李太初朴思儉許彙。製述次上進士李太源生員李鼎基。考例捧傳旨施賞。
정조 4년 · 목
敎曰。旣已行公之後。近來政坐。輒皆不參。非懸病則必違牌。寧有如許事體。病在可强不可强之間。尙可强之。況聞向日赴政時。皆無苟艱之事云。然則尤安用乃爾。方有政命矣。吏曹長官不得懸病之意。自政院各別申飭。又敎曰。近日政事。判書連爲不參。申飭。日暮前使之開政。又敎曰。飭敎丁寧。又非難强之事。則何以而請牌乎。當該承旨推考。牌去來申飭。斯速開政。
정조 4년 · 강
改差 惠陵參奉李良會。敦寧參奉金斗默。童蒙敎官尹勉東。
정조 4년 · 목
吏曹。以良會身病。斗默勉東等除拜過限。請竝改差。允之。
정조 4년 · 목
以趙時偉爲大司諫。李身晦爲司諫。宋樂爲獻納。愼認明李義存爲正言。朴天行爲持平。李兢淵爲修撰。趙蒙存爲敦寧參奉。李世鐸爲童蒙敎官。洪徽河爲 惠陵參奉。象存以下。竝初仕也。
정조 4년 · 강
以徐有防爲承旨。
정조 4년 · 강
重建都監。以時敏堂定礎立柱。今初六日推擇啓。
정조 4년 · 목
敎曰。入侍承旨雖或生疏。判付公事。不爲照檢。左承旨推考。更爲修整以入。
정조 4년 · 강
大司憲李坤[★(土+甲):I-PERSON]上疏懲討。請寢洪樂彬酌處。賜批。
정조 4년 · 목
疏略曰。向以姜忱事。憂憤所激。有所論列。而伊時兩司。一日迭箚。致勤問備。其後諫長。仍此違召。至蒙例勘。則引避多日。尙靳體諒之恩。所引之義。固無異同。而一遞一否。誠甚班駁。臣雖欲因仍蹲據。其勢末由。仍乞遞臣職焉。臣不宜贅他。而今此洪樂彬酌處之 命。雖出於寬大之盛意。而其失刑大矣。又其貢蔘一款。關係至重。擅自幻弄。證案昭然。而專事推諉。終未究竟。有損獄體。臣謂亟寢酌處之命焉。批以。首件事。理合留意。而末端事。罪合一律。律無相當故也。卿其勿辭行公。
정조 4년 · 목
予曰。景慕宮秋享大祭代押乎。有防曰然矣。予曰。不得親祭。不勝愴慕。明日當傳 香辰拜矣。
정조 4년 · 강
王大妃殿進御加味生脈散。命自今日一貼煎入。榻敎也。
정조 4년 · 강
景慕宮秋享時。命省牲省器。
정조 4년 · 목
敎曰。觀此報府。 景慕宮秋享時齋官塡差。多不成樣。反不若山壇 廟墓事體。此 宮祭享。若念如不祭之意。豈有是也。當該堂上從重推考。更令塡差。又敎曰。伸誠寓慕之道。惟是享杞一事。豈欲贊行。而適因事故。春夏大享。旣未躬行於 太廟。故今番 景慕宮秋享。有攝儀之命者。蓋出於不得已也。然予如不祭之歎。豈容但已。門路旣甚便近。儀衛亦不備列。未後省牲時。當從月覲門躬行。仍爲省器。過隸儀後還內。該房以此知悉。又敎曰。才經展拜。儀衛之節。亦不可不省。侍衛本以入直擧行。而如內吹鼓吹之類。係是番外。且當齋日勿爲待令。
정조 4년 · 목
領議政金尙喆曰。俄伏見 傳敎下者。固仰聖孝。之無窮。而顧今晩炎猶劇。此時勞動。不任區區之慮矣。予曰。何憚勞攘。而亦不過暫時來往矣。尙喆曰。向來失火之變。不無將來之憂。而捕廳罪人德金者。臣未知何以處之則爲好矣。予曰。今日次對之命。槪欲決此事耳。今則雖至收殺。而其不謹典守之罪。亦難免矣。移送秋曹。使之照律。刑曹保放罪人。還爲捉囚。而弓房所屬放送。刑曹判書李性源曰。保放者兩人矣。予曰。竝爲還囚。而捕廳則明日開坐也。予曰。今日登對備堂。其數太少矣。無還差者乎。尙喆等曰。今則別無矣。予曰。頃日還差者誰某。左議政徐命善曰。金魯鎭徐浩修。而領相擧浩修。臣則擧魯鎭。此亦事涉如何矣。予曰。又有誰也。命善曰。金華鎭李坤[★(土+甲):I-PERSON]而已。兵曹判書李衍祥曰。二軍色一年布木事。有仰達者矣。予曰。後日次對更稟。禮曹判書徐有慶曰。 仁明園各項炭木及定給軍丁事。有可區處仰稟者矣。予曰。此亦後日次對更稟。而依京 廟例爲之則似好矣。予曰。昨日直赴者。果稱實才乎。尙喆命善曰。皆云實才。而未知誰某矣。右議政李徽之曰。如許風雨之場。百五十張呈券。可見人才之於斯盛矣。予曰。入侍玉堂。旣經對讀。御題及試券。出去持來也。予曰。臺臣無可言乎。掌令朴宗秀[彦:I-PERSON]曰。今以齋日之故。不得傳啓矣。予曰。然乎。就坐也。尙喆曰。雖以御題推之。方以開言路爲務。而臺閣之臣。或多失措。爲朝廷甚悶然矣。尙喆曰。唐之太宗。雖云中主。亦不害爲英傑之主。而 殿下之當今日。計其年數。則正當唐太宗貞觀之際矣。今此開言路三字。允合爲治之要。而儘爲今日之急務。繼自今益加 聖念。予命承旨朴祐源曰。侍衛則永肅門待令。 景慕宮都提調。使之先詣。炎天步隨。恐妨老境筋力故耳
정조 4년 · 강
遞承旨尹坊。以蔡弘履代之。
정조 4년 · 목
政院。以防受由下直。啓請變通。敎以。許遞。前望單子入之。
정조 4년 · 강
罷黃海兵使趙圭鎭職。
정조 4년 · 목
領議政金尙喆啓言。黃海兵使趙圭鎭 傳敎關節該委折査問事 命下矣。卽見黃海監司趙尙鎭査啓。則以爲。取見兵營前後謄錄。則凡擧行形止啓聞時。雖有啓下關節該之例。傳敎辭意則元無節該擬取之規。而錯認前例。莫重 傳敎。敢自節該掇取。兵使趙圭鎭。令廟堂稟處爲請矣。傳敎事體。何等至重。而錯引謬例。至有關節之擧。黃海兵使請罷職。從之。
정조 4년 · 강
命東萊府城丁軍加設特寢。能櫓軍變通置之。
정조 4년 · 목
領議政金尙喆啓言。東萊府使李文源上疏批旨。有令稟處之 命。而卽見疏本。則以爲。左水使申應周狀請設置城丁軍。而營本府六鎭校吏及各色軍額不足。至於四千二十二名。疊役之民。殆過三分一。故逃亡者通計一年。且將過百。關防待變之地。有此渙散之形。豈不寒心。而又從以加設城丁。騷擾萬端。七面之民。呼冤道路。蓋此水營定制。校卒五百餘名之子侄及他官來接營底。不得擧論於本府之役。且城丁之役稍閑歇。謀避良役者。自願收投屬。必爲民免布之淵藪。特寢 成命事。令廟堂稟處爲請。去年因道臣之狀啓。以本邑防布軍換定他邑所在櫓軍。勿論某樣軍丁。必使地方官充定。故營鎭屬兼帶之櫓役。皆欲圖免。防布之給代。依舊受食。曰此本府之疊役轉加。陸軍則自本營充定。而水軍之凡屬營鎭者。使各其營依前擧行爲辭矣。當初帥臣狀啓中以爲。本營額內。待變軍官及射夫等五名色。其數爲五百餘名。以此。屬作爲城丁軍事爲請。而此非新募。旣是本營額內所屬。則似無營府相妨之弊。而不害爲邊門有用之兵額。故依所請覆奏許施。而如或額外召聚。作一邊民避役之淵藪。則恐有生弊之慮。以此措辭嚴飭於帥臣。而帥臣以額內五百爲定數。成出節目。今方報本司矣。此際邊臣疏論。如是懇款。若以此果爲邊民騷擾之端。則殊非當初變通之本意。第以帥臣所請而許施。又以邊臣所論而還寢。則朝家處分。恐不免顚倒。其間事情。亦不可不因此採取。令道臣爛慢昭詳。論理狀聞後。更爲稟處恐宜矣。從之。又啓言。至於能增軍充定事。初以御史別單。又因道臣査啓。其時廟堂。旣以覆奏變通。今不可以邊臣之如此續續變改。此則請置之。從之。
정조 4년 · 목
具翼善冠袞龍袍。乘輿出月覲門。由日瞻門降輿。至齋殿詣 版位。行展拜。陞詣 廟內奉審訖。還入齋殿。改具遠遊冠絳紗袍。詣省牲所省牲器。親行隸儀。禮畢入齋殿。改具翼善冠袞龍袍。乘輿出日瞻門。入月覲門還內。
정조 4년 · 강
召見入格儒生于宣政殿。
정조 4년 · 강
召見守禦使金鍾秀于寶慶堂。
정조 4년 · 목
予曰。卿病近則如何。鍾秀曰。幸得差完。固知 君靈之所曁矣。予曰。眞天幸矣。鍾秀曰。向來大變。尙有餘悖矣。予曰。予則以爲偶然矣。鍾秀曰。古人以爲雖係人火。亦係天災。今番火變。誠亦 聖上驚懼之會矣。予曰。卿言好矣。鍾秀曰。閣誌與閣記。今才出草矣。予曰。持來乎。如未及上來。上來後袖入也。予曰。卿行何當上來。欲於晦初間定幸行。趁其時可以上來乎。鍾秀曰。謹當觀勢。定其遲速矣。銓任之得解。不勝感幸。而親憂身病。俱係難强。待後日啓請解符矣。予曰。見任豈可曰務劇妨病乎。其在體念之道。非不欲勉副。而其奈難其代。何哉。
정조 4년 · 강
大司成李敬養疏辭新除泮長之任。賜例批。
정조 4년 · 강
司直金鍾秀以母病陳疏請歸省。賜批。
정조 4년 · 목
批以。卿恙之獲蘇。何幸似之。許卿旬日之暇。卿其往省焉。○敎曰。守禦使除朝辭往來事分付。
정조 4년 · 강
右副承旨南柱老陳疏乞郡。批令該曹稟處。
정조 4년 · 목
有防讀奏兵曹草記。予曰。此等之類。嚴棍取招。卽爲草記事分付。有防讀奏奎章閣記文。予曰。出付本閣。使之書揭懸板。而長廣亦使差小也。予曰。今日何不爲城上所乎。有防曰。掌令朴宗彥詣臺。故不爲矣。予曰。然則合啓何以闕之。有防曰。諫院不備之故也。予曰。何故不備。有防曰。諫長新除之故。姑未出肅。餘皆在外矣。
정조 4년 · 강
命兵閫有闕。政官待明朝牌招開政。
정조 4년 · 강
命文臣製述。以初十日爲之。
정조 4년 · 강
命別監李景柱。嚴棍捧招。
정조 4년 · 목
兵曹啓言。丹鳳門守門將李長炯來告內。別監李景柱酗酒泥醉。無端詬辱云。身爲別監。莫重闕門。作此駭擧。旣是掖屬。則自臣曹不敢循例推治。請令攸司科治。敎以。此漢所犯。非止一再。或除名施罰。或移刑曹科治。或自差備重治。或降定賤隸。而猶不知戢。又犯此罪。不可但謂之無狀。爲先自本曹。除尋常箇箇嚴棍十度。捧招以聞。又啓言。李景柱。棍問其委折。則所供內。以代番別監。適出闕外。飮酒入來之際。守門將謂以。身爲別監。肆然泥醉。事甚不可云。故果以酒氣所致。詬辱的實云矣。敎以。更加嚴處次。姑爲拘留。以待處分。又啓言。行首別監鄭錫周。嚴問其不能檢飭之委折。則所供內。各別申飭。終不知戢。又有此酗酒闕門之擧矣。不能檢束之罪。惶恐遲晩云矣。敎以。姑爲拘留。以待處分
정조 4년 · 강
命時敏堂兩次救火。武監行首帖加。餘各施賞。
정조 4년 · 목
兵曹啓言。卽接東所衛將牒報。則時敏堂改建工匠假家失火云。當該守直官員。令該府處之。下人亦令攸司請科治。敎以。旣出於工匠假家。則與入直郞官下吏處所。隔一馬場。又隔差備門。雖欲救之。其可任自入來乎。論罪一款。非所可論。而至於先卽救焚。登時撲滅。不可無激勸之道。況時敏之火。猶不至延及大內。亦賴此輩之效勞。大抵近來武藝廳之晝夜警衛之苦。雖比赴戌出征之卒。何以過此。左番武藝廳行首姜德輝。帖加成給。其餘連兩次救火人。自都監從優施賞。所謂捕校。鼾息不起。以特敎別定巡更之後。漫若不知者。大關紀律。令該捕廳從重嚴棍。捧招以聞。
정조 4년 · 강
校理金翊休。副修撰李時秀聯箚。請嚴覈失火根因。賜批。
정조 4년 · 목
批以。今番事。別無疑端。不必盤覈矣。
정조 4년 · 강
大司憲李★(土+甲)箚請嚴覈失火委折。賜批。
정조 4년 · 목
批以。特偶然爾。別無盤覈之事矣。然監守不謹。姑捨是。匝月之間。再有是事。第切修省之思也。
정조 4년 · 강
召見承旨李亨逵于寶慶堂。
정조 4년 · 목
亨逵曰。考見謄錄。則七月行文臣殿講。八月行製述。而昨以殿講書出。何以爲之乎。予曰。此則禮房果誤書矣。以製述改書出也。予曰。頃日都憲傳敎時。同副誤書理字以已字。甚不成說矣。亨逵曰。然則改書出乎。予曰。旣以頒布。只改書於傳敎軸也。予曰。今曉失火時。來待闕外者幾人。亨逵曰。臣之目覩。則諸大臣諸將任及重臣中禮判竝來待。而不知闕中事如何。擧皆驚惶矣。予曰。今番之火。登時撲滅。比向日不甚大段。而闕外之人。無怪其岡措矣。
정조 4년 · 목
以李東郁爲司諫。李顯模爲持平。趙鎭衡爲獻納。任希遠洪樂淵爲正言。金夏材爲刑曹參判。徐有鍊爲茂長縣監。金㶊柱爲大司諫。梁世絢爲黃海兵使。
정조 4년 · 강
召見入直騎郞沈念祖于寶慶堂。
정조 4년 · 목
予曰。册子特來則讀之也。念祖曰。或有犯當朝御諱處。何以爲之乎。予曰。册則直書。而讀時諱之似好耶。念祖曰。或有減畵書之之法。蓋石經減書之法。其例可據矣。予曰。此則與奉朝賀徐命膺商議好矣。念祖曰。凡例當繼此起草。故預爲稟定然後。可以爲之矣。予曰。然則從減畵法書之也。予曰。昨日實錄廳摘奸時。堂郞果皆無頉乎。注書李集斗曰。堂上則只趙㻐一人仕進。郞廳則公故應頃頉者數人外。竝皆仕進矣。予曰。濟恭亦署進字。而何不仕進乎。集斗曰。以奉審懸頉矣。予曰。禮數如例爲之乎。集斗曰。令行禮數。則諸郞竝皆違拒不行矣。予曰。此則駭然矣。
정조 4년 · 강
命史局奉命時禮數不行之郞廳。幷禁推。
정조 4년 · 목
敎曰。今聞檢閱李集斗所奏。昨日史局奉命時。諸郞官禮數之際。竝皆違拒不行云。旣已登聞之後。其在事體。不可無警。當該郎廳捧現告。一竝禁推。在前史局。亦多有內侍摘奸。宣傳官摘奸之例矣。禮數於內侍宣傳官者。其可不爲於史官乎。此後嚴飭。
정조 4년 · 강
命檢閱李集斗勿推。
정조 4년 · 목
亨逵啓言。奉 命事體。固自不輕。而檢閱李集斗。以昨日史局摘奸時。諸郞廳之違拒禮數仰奏。諸郞廳之只呈擧案。不行禮數之罪。自上雖已處分。而檢閱李集斗。亦難免巽軟失體之責。請推考。敎以。勿推。
정조 4년 · 목
予曰。今番失火。不是異事矣。甲申年連三次失火。曾聞大火災之後。必有小火災云。此雖俗傳。而以曾所經歷言之。似或有驗矣。承旨徐有防曰。昨夜火災。尤爲萬萬驚心矣。予曰。火災如是荐仍。中外必驚動矣。民始曰。夜間震驚之狀。何可勝達。日前火災。已極驚慓。而曾不旬日。又復如是。外間亦爲大段驚遑。百官皆侍於闕下。天明始退去矣。昨夜之火。起自役處。臣等不善董役之罪。固無所辭。尤爲惶恐不知所奏也。予曰。役處則稍間。於卿等何有。有防曰。初十日文臣製述處所。以何殿擧行乎。予曰。宣政殿爲之。
정조 4년 · 강
汰別軍職姜五成等。差下田文顯等。
정조 4년 · 목
敎曰。名以近侍。職是扈衛。則宮省之內。凡有事爲。來候力救之道。豈後於外朝。而自昨夜。至于今日。常例問安。終不爲之。夜則屢召始到。豈非向時任嵂之罪人乎。此等別軍職。雖車載斗量。無足用焉。別軍職姜五成具純柳孝源。一竝汰去。頃欲處分。而猶且含忍。乍來旋去。太不識道理。別軍職具琡亦爲汰去。又敎曰。別軍職無入直之人。前內乘田文顯。宣傳官鄭駿采。別軍職差下。卽爲現身。仍令入直。
정조 4년 · 강
王大妃殿進御加味生脈散停止。人蔘粟米飮。命依前方煎入。榻敎也。
정조 4년 · 강
持平李顯模上疏懲討。賜批。
정조 4년 · 목
疏略曰。昨夜入直騎郞。不能檢飭。又致失火。職在宿衛之列。有此不勤之失。論其辜負。果有本曹請罪之擧。而特命不論。 聖度雖出㴠貸。臣罪不容但已。臣於自效之章。不宜贅他。而復申前說。謹此尾陳。鳴呼。亂逆層生。人心滔溺。向來姜忱對卞之疏。誠一大變怪。憑藉鳴冤變亂義理。角勝已定之公議。敢發無倫之悖說。至以建天地等語。肆然登諸章奏。隄防之蕩然。容有極哉。此言一出。人鬼莫卞。在朝家嚴隄防懋綜核之道。一番明覈。在所不已。今臣此言。非獨指一柱翼而已。實有關於嚴隄防憂世道之一端。臣謂疏中論斷洪柱翼諸條。緘問姜忱。以爲究覈處置。斷不可已也。批以。首件事。已諭於前後三司。洪柱翼事。嚴隄防懋綜核六事。可謂目下第一義。依施爾其勿辭。從速察職。
정조 4년 · 강
命前持平姜忱問啓。
정조 4년 · 목
敎曰。反詈之習。雖可嚴勘。至於本事。毋論信否。旣曰懲討邊事。則不可以緘問。反示扶抑之意。前持平姜忱處。自政院。所懷使之問啓。
정조 4년 · 강
召見副司直鄭昌聖承旨李亨逵于寶慶堂。
정조 4년 · 목
予曰。所搜册子。今皆了當乎。昌聖曰。姑未訖役矣。予曰。然則何時當畢乎。昌聖曰。念前則某條了當以入矣。予曰。昨日監察茶時。下吏似不捉醒。以致日晩矣。亨逵曰。昨以齋日之故。該房似不卽擧行矣。予曰。坐直誰耶。無乃右副伴直耶。亨逵曰然矣。予曰。承旨嫺練者一人伴直然後。院中凡事擧行。可以無綻。而今日右位。則近於占便矣。予曰。入侍承旨。年富力强。久爲行公好矣。政院事着念。則自可通熟矣。能披閱故事乎。亨逵曰。間間披覽矣。
정조 4년 · 강
命望闕禮時。兩司不備申飭。
정조 4년 · 목
敎曰。望闕禮時。兩司不備。而仍爲行禮。殆成前例。事體未安。此後政院申飭。
정조 4년 · 강
分揀實錄郞廳李東稷。
정조 4년 · 목
敎曰。不過申飭。史役禁推實錄郞廳。分揀放送。
정조 4년 · 강
推承旨李亨逵等。
정조 4년 · 목
敎曰。旣違飭敎。又近取便。左承旨李亨逵。右承旨徐有防推考。
정조 4년 · 목
予命讀製述試望訖。予曰。此等試望。無相避乎。有防曰。親臨則不拘相避矣。予曰。昨日姜忱緘答。何其草草。有防曰。似不別白矣。予曰。姜忱尙待闕外乎。此問啓出給。今日次對。當爲處分。而如有未盡語。更爲挾書。期速以入之意分付也。
정조 4년 · 강
以金夏材爲大司諫。尋遞。以沈念祖代之。
정조 4년 · 목
敎曰。朝講有命兩司長官無進參之人。事甚未安。大司諫踏下之代。前望單子入之。待下批。與都憲一體牌招。先入侍後謝思。又敎曰。引避臺諫許遞。前望單子入之。
정조 4년 · 목
敎曰。內乘事。萬萬駭然。大關後弊。當該內乘汰去。
정조 4년 · 강
御宣政殿。行晝講及次對。領事金尙喆。特進官黃景源徐有慶。同知事徐浩修。承旨李亨逵。玉堂金翊休柳孟養。注書沈達漢。史官金廷龍李集斗
정조 4년 · 목
。講小學。○領議政金尙喆曰。今番失火。誠非泛然事。不可以尋常看過。臣等深憂。固無不到矣。予曰。今番則是偶然矣。重建事。若在可已。則豈不中撤。而亦近於暴殄天物。故姑不得中止矣。以十六日定礎。則今月內當收殺乎。左議政徐命善曰。今月內則似難了當。而立柱等節。似優如矣。予曰。姜忱事。誠悶切矣。昨日問啓似沒實。故使添書以納矣。命善曰。其不去姓名及修譜間諸般事。若在逆獄後。則亦係不可置之事矣。予命承旨朴祐源。讀奏姜忱問啓。祐源曰。問于前持平姜忱。則以爲。臣疏中所謂柱翼之卵育於賊禧之家云者。柱翼以賊禧之族親。住接於禧家近處。衣之食之。晝夜居停。而自是禍家之人。賊禧別爲親密。至於與之修整譜事。屢年經營。始得刑行於丙申春。而其卷首凡例編錄中。輒稱澹窩公。澹寓窩卽禧賊別號也。故一處則刀擦詹字邊。而只存水邊。以潛字改印。一處則全以澹字仍舊。其譜中歷敍趾述纘簡輩處。皆書職名。逆女孝任。至書貞夫人。其卷末小跋有云。是譜成於乙未。未及盡刊。只三四卷印出。至丙申大喪出後。始乃刊行。分布在於事變之後云。而渠之名字則不書焉。柱翼之托以修譜。卵育禧家。世所共知。而及逆簡伏法之後。所謂賊禧一門。皆伏天誅。無所餘類。則非積年以譜事專委之切族外。有誰刊出。而其所弁卷跋卷及譜例。有誰爲之。而獨諱渠名。可謂欲巧反拙。而臣亦目見其譜册。今方持來待令矣。鳴呼。當丙申崩天罔極。擧國臣民。莫不奔走號哭。則爲當日臣子者。何暇念及他事。而至以三字。輕輕下筆。略無哀痛之意。逆述逆任。備書職名。商輅弘烈。俱書姓字。至若輅賊之伏法。在於譜册未刊布之前。而偃然書之者。此豈臣子所敢爲。而與量賊識凶札以某氏者。同一心腸也。臣疏所謂綢繆出沒云者。以渠之稍解文字。能量之輩。視以奇貸。在京則晝宵出入於能逆之間。又有姻誼於翼賊至親。故太半居住於量賊近地。在鄕則日夜往來於量翼兩賊之家。稱以講學云者。皆是逆能講書義之凶謀。其所見聞者。果不出於危逼儲位。動搖國本乎。及當量賊之獄。渠之同黨。皆出於逆招就捕。幸賴天綱恢恢。得免誅戮。而及其弟就捕之日。逃走山寺。先從間途上京。以至倖逭。自此以後。淸議葉之故。渠之登第。殆過三載。一不檢擬於 齋官堂后之望。則執此一款。指目於一世。見枳於公議。亦可知也。故臣每痛其凶孼之漏綱。一欲論斥於嚴隄防之日。而不但豺狼當道。安問狐狸。臣自西還朝。未嘗一居臺地矣。及於今夏大政。始通臺望也。臣對人言曰。近來隄防太不嚴。如此之人。漸通淸顯。吾若居言地。駁正之論。斷不可已也。居無何。臣獲忝臺體。豈意無脛之言易播。未發之聲先聞。反墮於渠之先發制人之凶計。臣之遭罹。尙何言哉。今當疏箚迭發。至歸反詈之重科。致勤緘問。臣罪至此。尤合萬死云矣。臣驚惶馳詣。方爲收拾神精。構出所懷之際。促敎屢下。尤不勝震越。未免草草不能盡攄。今伏承更爲添書以入之敎。玆敢添入未盡之所聞所見。而渠之修譜中窮凶極惡之情跡。又爲粘尾以入。其附記曰。是譜之編成。在於乙未秋。翌年丙申仲春。始爲印出。印役幾至三四卷。而逆獄屢起。名在譜中者。無論內外泒。多犯惡逆科。事當一一釐正。以著誅竄之實。而事在旣印之後。不但追改之爲難。以事理言之。此書旣編於 大行朝。凡年條世次。皆從丙申以前之例。今若改錄丙申以後之事。年條義例。必將顚倒乖謬。不成事體。故玆不得一一釐改於譜中。第粧成分布。在於事變之後。宗中諸儀。咸以循例昧然爲未安。故玆就犯人名字。略爲表識於紙額。又南陽公十六世孫。卽相字行。而亦已許改以秉字云云。至於柱翼之講學於能量兩賊之陰凶情節。世所傅說者多。而臣不得捉其眞贓。故不敢書入。臣不任惶隕泣血云云矣。讀乾。予曰。其弟就捕云者。是其親弟乎。右議政李徽之曰。其六寸之在德山者。量翼就捕時。亦入其中云矣。予曰。此則强引而近之之意耶。以文字抉摘罪人。此非朝廷上美風矣。姜世龜之子母鹿三字。乃是文字間罪過。而比諸埋凶擧兵亘千古所無之逆。則其優劣何居。右相一箚。予亦嘉之。而彼右相兵判。俱以世臣。儼然爲朝廷主人。豈不知痛惋於此等事乎。乙亥則有搢紳疏。而丙申以後。則寂無一疏。何也。姜忱反詈之習。非不曰痛甚。而洪柱翼。則滿朝之臣。不敢犯一髮乎。君臣大分。不可不念。何負渠輩。而有埋凶挾七之擧也。 先朝末年。動搖國本之計。皆出於誰某。而洪柱翼邊。則何不發一語也。李顯棋[模:I-PERSON]疏擧。誠甚嘉尙矣。尙喆曰。柱翼事如是顯發。則朝廷之上。似有公議矣。命善曰。俄與右相。語及逆獄前後之當有區別。則右揆之意亦然。似不可不一番査問矣。予曰。右相之意果何如。徽之曰。左相所奏甚好矣。予曰。姜忱疏後。柱翼有子。則似有鳴冤之擧。而恬安自如者。亦豈成說乎。命善曰。右相之地處。與他有異。故其所處心。亦與他自別。而至於此等事。間或發出。則豈無驚駭之心乎。予曰。右相則驚於己巳義理。尙有箚擧。此則予亦嘉之矣。徽之曰。臣若得見其疏語。早知柱翼之罪如此。則初豈有疏擧乎。予曰。姜疏未下之前。無怪其然矣。命善曰。事變以後。若作譜例。則決不可置而不論。査問其渠作與否則好矣。徽之曰。査問然後。眞實與脫空間。可以決之矣。予曰。姜忱所持來洪譜持入也。予命祐源讀序例訖。予曰。其所下語。節節陰慘矣。三勳三相。眞是歲久消磨之事。而洪柱翼則何其斤斤於此。至於趾述事。則何可擧論耶。旣屬百餘年前事。猶且提說不置。則如是關係惡逆者。眞是聖人所謂殄滅無遺者也。予則方以鎭安爲務。而所謂國家。元氣之家。乃反犯及於此等事。思之不幸。予反顏厚。所可恨者。姜疏晚出於柱翼疏後。還歸反詈之科也。銓曹之通其臺望者。旣未逆覩。則誠亦無怪矣。且事貴屢商。問啓批答。則姑以知道書之。予曰。今日戶判何不入來。命善曰。以病懸頉矣。予曰。捕校不爲汰去乎。左捕將李柱國曰。此則右邊捕校矣。尙喆曰。捕校譏察。古稱神異。近來漸不如前。種種申飭似好矣。予曰。爲捕校者。不能移他職乎。實部將定數幾人。而其料布厚薄亦如何。柱國曰。數則三人。而料布不實。故率皆厭避矣。大司諫沈念祖曰。又有所懷仰達者矣。予曰。旣非齋日。則何以所懷奏之乎。尙喆曰。第觀末梢好矣。予曰。仍奏之。念祖曰。臣於禁直。忍承除命。講筵已開。召牌荐降。玆不得不冒出登筵。固不敢以臺臣自處。而第有目下所駭惋者。敢陳所懷。向來姜忱之托以對卞。變亂義理之罪。固是萬萬變怪。而至於洪柱翼事。則當初姜忱所論列。至謂之凶逆血黨。若使柱翼。眞有是事。則難逭典憲。其言若出於反置。則罪當反坐。日昨李顯模之疏。可見公議之不泯。而及夫姜忱所懷出。而柱翼黨逆之狀。始彰著無餘矣。其爲憤惋。當如何哉。臣謂洪柱翼之拿問嚴覈。斷不可已也。予曰。入侍玉堂。誠甚非矣。下番則乃叔之故。不能無摧沮而然耶。
정조 4년 · 강
命卿宰侍從坐罷及罷削人別單書入。
정조 4년 · 목
領議政金尙喆啓言。秋夕許多 祭官。無以塡差。合有變通之道矣。敎以。然則卿宰侍從堂上堂下違牌坐罷及罷削人員。自吏曹別單書入。
정조 4년 · 강
罷翰林李集斗職。
정조 4년 · 목
領議政金尙喆啓言。今日朝講座目單子。終未書呈。此雖未反周旋之致。朝體所關。不可無飭。請當該翰林罷職。從之。
정조 4년 · 강
命格浦陞設僉使。置之。
정조 4년 · 목
領議政金尙喆啓言。前因副司直尹冕東上疏。格浦陞僉使事行會矣。卽見完伯徐有隣狀啓。以爲格浦爲地。實爲海門之咽喉。沁都之捍衛。今若陞置僉使。秩視防禦。統率五鎭。操鍊備守等節。一如前日之爲。則戰船防卒。不可不備。而當此良丁極艱之時。防軍免定。非所可論。依古今島四鎭例。儲置米會減上下。其餘船上什物改槊物力以本道之每年入送江都添餉錢一千兩。移給格浦。使之補助。僉使月廩。校卒立代。責應之需。以附近邑常賑米。限六千石貸下。使本鎭句管取耗。以爲各樣支放之資。三百石。年年會錄。限二十年滿六千石後。仍附本鎭。永作軍需。貸下元穀還報本廳事。令廟堂稟處矣。格浦之不可等棄。多有前人之論。今此道臣所請。非曰無稽。而別將之陞爲僉使。未必能增重於關防。若其設施之際。徒貽難便之弊。姑不可輕議。何以爲之。予曰。卿等之意何如。左議政徐命善曰。設置無用之關防。是謂不急之務。臣意亦以爲置之亦宜矣。從之。
정조 4년 · 강
推大司諫沈念祖。
정조 4년 · 목
政院啓言。沈念祖傅啓之際。未反承批。繼進他條。已是做錯。而啓辭之替以所懷者。雖綠生疏。有損臺體。請推考。從之。
정조 4년 · 강
領敦寧李溵箚進病狀。乞解考官。賜批。
정조 4년 · 목
批以。本症之痊可。實所甚幸。見今秋熱。無異庚炎。更冀卿益存少愈之戒也。又如箚中所道愼節。似由一時無安。固知卿之遄獲勿藥。而來朝考官。今方變通。卿其安心勿辭焉。仍命遣史官傳諭。
정조 4년 · 강
持平李顯模上疏。請臺臣玉堂削黜及洪柱翼拿覈。賜批。
정조 4년 · 목
疏略曰。臣於日昨。以洪柱翼事。疏請究覈矣。姜忱之所懷出。而其負犯顧何如。出沒於凶逆之門。其所爲言。凶譎叵測。聞者骨驚。見者心靑。明目張膽。亟請窮覈之不暇。而今日入侍之不言三司而極矣。臣不勝憂慨。繼之以憤惋不已也。臣謂賓對進參憲府臺臣及玉堂上下番。一倂施以削黜。洪柱翼拿問嚴覈。斷不可已也。批以。所陳依施。末端事。亦令政院。以此疏辭分付該府也。
정조 4년 · 강
召見承旨李亨逵李亨元朴祐源于寶慶堂。
정조 4년 · 목
予曰。今予非欲以色目爲言。而大抵睦來善閔黯權大運之類。何以謂逆耶。近來亂賊。粵自予春宮時。一者譸張訛言。二者動搖國本。三者謀害宮僚。四者阻戲大計。五則挾匕。六則埋凶。七則陰圖篡奪。八則擧兵犯闕之凶謀秘計而極矣。此則何如於陸睦閔諸逆耶。噫嘻。試思之。國家何負渠輩。而仇視怨懟。若是之甚也。予則每以鎭安爲務。而至於此等柱翼之徒。種下生種。則所謂殄滅無遺者。正是爲今日準備。予亦奈何。今對承宣。予面先赤。古人云。觀遠臣必自近臣始。今之所以更事縷縷者。不但爲三承宣之未得參聽於俄筵酬酢。抑亦予深意存焉。嗣今以往。入告出語。祛舊圖新。使一世觀法近臣。爲世道一分之益。是予所以期望於承宣輩者也。惟予深居九重。安得家諭而戶說也。亨逵等曰。固皆臣等之罪。亦皆臣等之罪也。聖敎之下。實不知所出矣。承旨徐有防曰。左承旨雖與柱。翼娚妹而眞往眞來者。十數年矣。向其疏擧時。亦挽不得云矣。予曰然乎。予曰。洪柱翼草供來到乎。還入奏曰。尙未來。故連爲催促矣。予曰。宋鑑持入。予曰。注書又爲出去。連促草供待其來持入。仍命廷龍。持入洪譜。
정조 4년 · 강
命持平李顯模。前參知沈念祖仍任。
정조 4년 · 목
敎曰。李顯模聞以二軍色正郞移拜云。本色非數遞之窠。持平李顯模仍任前職。近來騎堂。亦宜擇人。經遞可惜。前參知沈念祖仍任。
정조 4년 · 강
命禁軍甲胄修補等節。更令嚴飭。
정조 4년 · 목
兵曹啓言。依下敎入直禁軍弓矢甲胄軍裝等物摘奸。則弓矢已爲修補。而胄鐵破傷之件。爲先以出番禁軍中。新件甲胄。修補間換給。而破傷甲胄使該營修啓。敎以。甲胄弓矢。雖曰修補云。而笠之弊敗。衣之藍縷。馬鞭刀槊之不堅無光。火具番廳之無實不潔等事。果皆一一摘奸。或自本色改備。或令渠輩換造。亦又申飭番將淨掃嚴束乎。此草記極爲沒實。更令本曹判書知悉。可換可改可飭者。惕念擧行。況今大內爲至近之地。除尋常恪勤之意。一體知悉。
정조 4년 · 강
分揀校書副正字金興弼。
정조 4년 · 목
義禁府啓言。殿講時奉納册子之大文韱紙。不爲改粘校正。請以此捧供以聞。敎以。分揀放送。
정조 4년 · 강
行次對及九日製科次于宣政殿。
정조 4년 · 목
領議政金尙喆曰今日次對。別無稟達事。而不過全羅監司北兵使狀啓回啓二度矣。予曰。見其狀本。則黔毛浦萬戶全船合沒。想來光景。可謂慘不忍言。尙喆等曰。掛帆前進入大洋。遇風飄沒。一船之人。無一人得生者云。慘然慘然矣。予曰。今方科次。次對先爲擧行。予曰。惠堂可謂得人矣。近以秋判久任試之。則文筆才局甚優。予庸嘉尙。命善曰。臣與秋判。自少相親。故熟知其爲人矣。日後國事。當擔當矣。予曰。然矣。命彥鎬考試時秀等次第讀奏。予曰。今番科題。卽三製所出。而三製科作。專不合意。故今番更出。以試其間多士之工夫與否。今見諸試券。別無開眼者。良可歎也。予曰。舊還停退事。俄已下敎。而近來各道守令。專不畏法。以穀簿論之。瞞報營門。以彌縫姑息爲事。所謂爲道伯者。曲循守令。專不發覺。故無罪之小民。偏被其害。若不一番摘奸。大加懲創。則末流之弊。不知至於何境。尙喆曰。聖敎至當矣。摘發之道。莫如差送繡衣。一一廉探。使之隨現嚴絕矣。予曰。然矣。○敎曰。九日製表居首生員李龍舒。直赴會試。之次生員黃仁燾。給二分。次上生員趙重鎭等三人。各紙三卷筆二枚墨三笏賜給。又敎曰。今番菊製科題之仍用三製之題。則三製科作之不合意可知。爲士子者。固當益加致意。而不此之爲。進士柳光鎭。況以三製入格人。雖不純用全篇。字句之間。一皆蹈襲。其在嚴科場正士習之道。不可無罰。如使儒生。有嚴畏立司之心。豈敢乃爾。柳光鎭令本館停擧。
정조 4년 · 강
命兩邑防築漬決處。親審狀聞。
정조 4년 · 목
領議政金尙喆啓言。北兵使狀啓以爲。鍾城府西城外及慶興府古珥島防築處。今番雨水。汎濫潰決。而目下災歲。役民爲難。改築當否一番親審後。與道臣商確。更爲啓聞事。令廟堂稟旨分付爲請矣。帥臣不敢擅行。必有此狀請。而兩邑潰決改築當否。親審爛商論理狀聞之意。請分付。從之。
정조 4년 · 강
命兩邊將決棍。該郡守重推。
정조 4년 · 목
領議政金尙喆啓言。全羅監司徐有隣狀啓以爲。右水使金廷遇牒報內。法聖僉使金東範。群山僉使金德俊。決棍後罷黜。其罪狀。令攸司御稟處。靈光郡守李義寬罷黜云。而取考謄錄。則乙卯秋。珍島郡守赴操時。戰船致敗。其時因道臣狀請。守令邊將。令該水使決棍矣。今此兩邊將之致敗。實非故犯。而該守令之戰船什物。幾盡搜極。軍兵格卒。無一渰死。則置此三人於罷黜之科。事未合於情法。姑仍前職。而郡守旣經侍從。該營決棍。事涉如何。亦不可全然無警。邊將則分付該水使。依法決棍。該郡守無他當施之罰。請拿處。從之。敎以。靈光郡守拿來之際。徒貽弊端。姑先從重推考。
정조 4년 · 강
命諸道舊還未捧。參酌十分一分排。
정조 4년 · 목
領議政金尙喆啓言。諸道舊還未捧。殆至二百萬石。而此非特最久年條而已。其中數年內未捧。尤極夥然。如今連豊之時。不可不捧。而爲民力參酌。以十分一分排磨鍊。請知委諸道。從之。敎以。數年內。各道舊還未捧之數。至於二百萬石之多。而此必非民名所在。若値歉歲。有停捧之令。則奸鄕猾吏輩。從中作奸。渠輩所食之還。流年積逋。盡入於停退中。故小民不知實惠。豈不痛惡乎。
정조 4년 · 강
命本道城操。今姑停止。
정조 4년 · 목
領議政金尙喆啓言。洪忠監司沈頤之狀啓以爲。本營屬牙兵習操。秋成後設行。已有定式。而陸操旣已設行。牙兵城操。何以爲之。犒賞米四百二十餘石。自朝家區處爲請矣。本道陸操。旣方設行。此時城操。勢難竝擧。今姞停止之意。請分付。從之。
정조 4년 · 강
遞惠堂鄭民始。
정조 4년 · 목
領議政金尙喆啓言。戶曹參判鄭民始求解惠堂。固已久矣。自總南城。尤懷不安。本廳事務。近不擧行。重任遞易。雖極可悶。首堂在外。主管無人。敢達矣。敎以。許遞。
정조 4년 · 목
領議政金尙喆啓言。惠廳堂上有闕之代。刑曹判書李性源請差下。從之。
정조 4년 · 강
命武監試射賞木。先以二軍色所在推用。
정조 4년 · 목
兵判李衍祥啓言。武監試射及賞木。預以一軍色擔當。而近來一軍色所儲罄渴。姞先以二軍色所在木。推移用之似好矣。敎以。旣足一曹內之物。推移用之何妨。
정조 4년 · 강
假注書李魯春。以領敦寧李溵附奏啓。
정조 4년 · 목
書啓以爲。敬奉聖批。馳往傳論于領敦寧李溵所住處。則以爲。朝日恩諭之下。何敢暫爲遲徊之計。而賤疾添頓。無以自力。敢以一夜間調治。進入城闉之意。敢請史官之召還云矣。
정조 4년 · 목
敎曰。玉堂俱在職所。今日晝講停。
정조 4년 · 강
命各道舊還分排。更令稟處。
정조 4년 · 목
敎曰。朝筵。以各道舊還當捧條十分一分俵事許施。而更又思之。續見本司杪啓。大抵荐歉之餘。未捧甚多。今之十分一。卽年前十分之四。昨今年年事。幸獲免歉。此際準徵。雖關嗣歲之憂。一時催科。誠有不忍之歎。就丙申己亥分定數中。裒多益寡。略綽折衷。分數與石數。更令草記稟處。至於北關。近以狀聞觀之。大不若七路穡事。排俵之際。所宜斟酌。竝令知悉事分付。
정조 4년 · 강
命李時秀柳誼李鼎運。竝御史治裝。
정조 4년 · 목
敎曰。副修撰李時秀。兵曹正郞柳誼。前掌令李鼎運。竝御史治裝。
정조 4년 · 강
命各司直關外邑査實草記。
정조 4년 · 목
備邊司啓言。戶曹兵曹刑曹內醫院總府承文院內贍寺官員與下吏。査問委折。則以爲。當初報本司時。未能詳考文書。不察行關之有無。直以無乎枚報。自陷於掩覆之科云。其中兵曹刑曹內醫院總府承文院。發關時堂郞。論報時堂郞。前後二人非出一手。此則當待他衙門直關外邑者査實後。幷請論勘。而至於戶曹內贍寺。直自發關於外邑者。卽是其人。以無論報於本司者。又是其人。則當初因傳敎査問之時。不爲詳報。以有爲無。到今外邑報來之後。實狀旣露。事體極駭。不可無別般論責之道。當該堂上。請從重勘處。允之。敎以。該曹該府之不以實論報者。果是堂上所使之爲者乎。抑或郞吏之從中瞞報者乎。旣從重勘之請。不可容易處分。査實草記。
정조 4년 · 강
命時囚朴光廸更爲捧供。柳橚等議處。田有成等照律。
정조 4년 · 목
義禁府啓言。楚山府使朴光廸。鎭民拘囚。至於七人。從而逮繫其父母之年七十者。道啓中可謂着題。因傳敎嚴問之下。泛稱遲晚。請依 先朝受敎議處。敎以。此供辭。極爲沒實。有若初不致意卞明。順口爲說者然。到底放恣。果如是乎。大抵鎭民頑悍。朝家業已洞燭。亦令該道臣。其從中作奸之尤無良者。各別懲治。而在囚人之分義。固當詳陳事端。以某事如是爲之。某事如彼擧行委折。一一直告。而不此之爲。塞責納招。究厥情狀。萬萬痛駭。此供辭勿施。更爲捧供。而若不直招。則幺麼一武人。其可無當繩之重律乎。今日內。更爲捧供以聞。又啓言。禮曹正郞柳橚。訓鍊副正沈默之等。陪從官之先進。已違常例。筒箇不佣。尤涉偃便。拿處嚴問之下。泛稱遲晚。請刑推得情。敎以。際刑推議處。又啓言。差備內官田有成裴興度等所供內。泛稱遲晩。請刑推得情。敎以。初欲分揀放送。觀此所供。幺麼守門小豎。嚴問之下。焉敢游辭對供。欲效外朝貌樣乎。罪則甚輕。弊則甚重。幷各別嚴刑照律。
정조 4년 · 강
御宣政殿行晝講。召見輪對官及阿耳僉使林永老。特進官黃景源。同知事徐浩修。承旨沈有鎭。玉堂洪文永姜彛正。宗臣花陽君槯。注書李顯重。
정조 4년 · 목
講孟子。○予謂永老曰。夙諳爾才。今將擇送阿耳。旣爲新定變通。汝往善理。
정조 4년 · 강
推兵曹判書李衍祥。重推承旨沈有鎭。
정조 4년 · 목
承旨沈念祖啓言。左邊捕盜大將末望。平安兵使李漢昌職名。以副護軍書塡至於入啓。事極未安。兵曹判書李衍祥推考。臣等之捧入。亦有不察之失。惶恐待罪矣。敎以。承旨勿待罪。○敎曰。大臣往來。體貌非輕。而謂以不能預知。差員不出。夫馬不侍。而又是昨曉之事。則到今初更後。始以未安二字狀啓者。須極不察。監司推考。近來政院擧行。多不成說。此等狀聞。當却不却。致煩酬應。當該承旨從重推考。
정조 4년 · 강
罷承旨宋瑛職。
정조 4년 · 목
敎曰。昨日奉命。承旨之尙不復命。極爲稽緩。況程途已知。必知其趁門限前。恢恢入來。而如是慢忽前所罕見。當該承旨罷職。下吏令攸司科治。此後承旨奉命。敬依 先朝飭敎中日記所載傳敎。惕念擧行。
정조 4년 · 강
以吳大益爲承旨。
정조 4년 · 강
命公事閪失委折。査得該承旨。捧現告以入。
정조 4년 · 목
敎曰。禁漏官啓目。向者登覽之後。悶其貧殘人之滯囚。而收贖啓目還下。使卽放送矣。昨因刑判所奏査問。則中官出給司謁。司謁出給政院云。此明是政院閪失。六月科治之後。雖得保放。尙未快釋者。其可成說。該官員今無可論。公事閪失委折。令政院。査得該承旨。捧現告以入。該吏出付該曹嚴處。仍令此意。分付刑曹。
정조 4년 · 강
命時囚中軍李昌運等。參酌放送。
정조 4년 · 목
敎曰。事關紀律。處分不得不如此。而旣是襲謬之事。與創犯有異。亦與將臣差間。其中又有年老之人。多日滯囚。亦屬軫念處。時囚中李昌運金相玉。旣已罷職。特爲參酌放送後草記。
정조 4년 · 강
慶尙監司趙時俊上疏自引乞遞。賜批。
정조 4년 · 목
疏略曰。匪分之重任。居然七朔于兹矣。才識極劣。道內之一弊一瘼。未有釐草。隨處瘡疣。無往非罪。伏見八月二十一日備忘下者。誨諭丁寧。責勉備至。畢竟恩勘。只上止越俸。邊門事面。此他自別。而制閫守疆之臣。兩相失平。至煩登聞。緣臣庸愚。竟使營邑携貳。一路按藩。益覺私分之難安。伏乞鑑諒。亟許鐫免焉。批以。卿其勿辭察任。
정조 4년 · 강
大司諫李致中陳疏。懲討洪國榮等賜批。
정조 4년 · 목
批以。所陳且悉矣。
정조 4년 · 강
掌令柳雲羽。持平呂萬永疏陳懲討。幷賜批。
정조 4년 · 목
幷批以。所陳且悉。爾其勿辭察職。
정조 4년 · 강
召見御史李時秀于寶慶堂。
정조 4년 · 목
予授封書曰。近來御史。貽羞朝廷者甚多。汝則往善爲之。
정조 4년 · 강
命慶熙宮有頉處修改。
정조 4년 · 목
困戶曹慶熙宮有頉處修改草記。敎以。一時晝修。誠有役巨之歎。就其中不得不修改處爲之。
정조 4년 · 강
備局。以京司之直關外邑與否査實啓。
정조 4년 · 목
備邊司啓言。京司之直關外邑與否査實草記事命下矣。京外査報。今始齊到。中樞府敦寧府忠勳府耆老所宣惠廳司僕寺司饔院司驛院奉常寺軍器寺戶曹軍資監司宰監掌苑署司圃署惠民署總府承文院兵曹刑曹尙衣院。各以該司句管事。直關於各該邑矣。京司之不得直關於外邑。旣有 先朝飭敎。且是續典昨載。則各該司之因循謬習。不卽變改者。事極駭然。各該司當該堂郞。依續典勘處。此後若有直關之事。則自該邑報巡營。而轉報本司。以爲重勘之意。嚴飭諸道。至如兵曹刑曹總府尙衣院承文院堂郞之以無乎報本司者。發關之事。雖在於他人之時。而不能檢察。循例枚報之失。在所難免。當該堂郞。請一幷推考。允之。
정조 4년 · 강
勘放時囚田有成等。
정조 4년 · 목
義禁府啓言。田有成裴興度等照律。杖八十收贖。奪告身三等。請私罪施行。允之。敎以。裴興度功減一等。又啓言。柳橚沈默之等照律。笞五十收贖。解見任別敍。請私罪施行。允之。敎以。沈默之功減一等。
정조 4년 · 강
命道臣親報捧供。不多日內査啓。
정조 4년 · 목
刑曹啓言。撀錚人三登金龍采原情。尙采等之親爲四寸。爭訟山地。已極可駭。該縣令之掘移其塚。囚禁其母。似有扶抑之意。令道臣詳査啓聞後。請稟處。敎以。今番許多上言。但依回啓使之査聞。不言皁白於其間。而此供該縣令之事。可謂駭悖。一邊之言。雖曰不可盡信。推以事理。似非孟浪。渠雖遐陬無識之人。旣軫幼學。亦與愚氓有異。而從兄弟之間。有此爭訟。關係倫理者。第令道臣。親執査問。尙采身爲先。限三次嚴刑捧供以啓。所謂本官。以呈訴營門。又欲杖殺。則越訴駕前。其可刑殺乎。本官直欲勘處。而姑俟審愼之意。以待査啓。以此意分付道臣。本事果如龍采之供。而拘於該縣令之顏私。不卽公決。則是豈旬宣之意哉。亦以此意。分付道臣。不多日內。使之査啓。
정조 4년 · 강
宗廟冬享大祭。命親行。
정조 4년 · 목
禮曹。以來十月初七日 宗廟冬享大祭親臨磨鍊啓稟。敎以。謹當躬行矣。
정조 4년 · 강
召見御史柳誼于寶慶堂。
정조 4년 · 목
予授封書曰。近來御史。貽羞朝廷者甚多。汝須十分秉公。以雪前人之耻可也。
정조 4년 · 목
敎曰。近因備局草記事思之。此等事如是不遵令甲。安保其他法之堅守乎。有貢物各司官五部官之隨駕與差祭時。責出馬匹及各樣諸具於貢人坊民者。以制書律論事。與京司毋得直關外邑之法。同載續典。近果遵行乎。決無是理。明朝有司堂上來會本司。招問貢市人以聞。仍令各司官。如有犯者。使之首實。若或匿不以告。則該官員出付王府。繩以重律。必也査覈而後已。切勿以無乎草記事。各別嚴飭。限丙申以後査實。
정조 4년 · 강
命直關瞞報。旣屬令前。勿捧傳旨。
정조 4년 · 목
政院。以前戶判蔡濟恭。內贍提調具允明。直關瞞報事傳旨捧入啓稟。敎以。以有謂無。雖甚怪訝。職是輔國重臣。宜有商量之道。本事旣屬令前。姑勿論。此現告亦爲勿捧傳旨。
정조 4년 · 목
以朴天衡韓光近爲副校理。李敬一爲修撰。李萱爲鎭海縣監。李性吾爲長連縣監。黃建柔爲崇靈參奉。初仕也。
정조 4년 · 강
命丙申以前直關人勿論。自今依續典勘處。
정조 4년 · 목
因直關京司之堂上推考郞廳等罷職傳旨。敎以。事雖不可不如法勘處。而此非丙申以後所創爲者。溯以考之。不知至於何年。以已捧現告言之。其中亦有作故人。至於郞官之當罷者。不但數甚夥然。强別年限。亦非綜核之政。幷爲屬之令前。姑爲勿論。自今日以後。復踵前習者。依續典。自本司草記勘處。斷不饒貸事分付。
정조 4년 · 강
命隨駕與差祭時。責出馬匹及各樣諸具責納之各司官員。爲先汰去。下屬嚴刑勘處。
정조 4년 · 목
備邊司啓言。責出馬匹。旣出於越法冒禁。則各樣諸具。獨不侵徵乎。其中雖一二司。必有所犯處。嚴覈以聞事命下矣。各司下屬及貢人等處。更爲査問。而平問之下。終不直招。故略加杖問。則奉常寺書員及貢人所供內。今年 陵幸時。靑天翼水晶纓子鞭子環刀各一件。果爲責納云。其人貢人所供內。昨年 陵幸時。筒箇弓箭。幷果爲責納云。床廛市民所供內。禁府羅將處。昨年 陵幸時。虎鬚笠餙各一件。今年 陵幸時。孔雀羽四雙虎鬚三雙。漢城府使令處。孔雀羽七雙覓給。又孔雀羽一雙。責納于中部云。不有特敎申飭。如是冒犯者。誠極駭然。當該奉常寺工曹中部官員。幷令該府。拿問嚴處。所犯下隸。亦令攸司。從重勘治。當該堂上亦難免不能檢飭之失幷重推。允之。敎以。初旣冒犯者。極可駭然。俄不首實者。亦極無狀。三司郞官。卽爲指名現告。爲先汰去。仍令該府。一體嚴問口招。羅將部隸首倡人摘發。嚴刑懲治後。勒奪物件。一一還懲。推給於市民處也。又啓言。貢物各司五部官之隨駕與差祭時。責出馬匹及各樣諸具。如有所犯者。使之首實。切勿以無乎事草記命下矣。發牌各司官員。使之自首實。招致貢市人及各司下吏。一一査問。五部民自漢城府査問。則以無乎報來。而長興庫廣興倉軍資監禮賓寺等官員及貢人以爲。 陵幸時及差祭時。衣籠馬一匹。有責立之謬例。故果爲責立云。司圃署貢人以爲。官員差祭。則除祭次錢二兩例納云。前後嚴飭之下。各司官員之不有朝令。有此馬匹責立之擧者。誠爲駭然。竝依續典捧現告勘處。床廛市民以爲。 陵幸時。議政府下屬。漢城府吏隸輩。責納虎鬚等物云。此則移法司從重科治。至於司圃署官員之圖免差祭責出錢兩於貢人者。尤爲可駭。令該府請拿問嚴處。允之。敎以。今日國法。雖曰掃地。前後申飭。不啻屢次。則如是故犯。極爲痛駭。馬匹責出之各司官員。不可拿處而止。竝令該府。嚴問口招。各該提調重推。責出馬匹。旣出於越法冒禁。則各樣諸具。獨不侵懲乎。其中雖一二司。必有所犯處。更可嚴覈以聞。此等事不提問則已。旣命査問。徒然而止。寧有如許紀綱乎。直關外邑事。猶屬細事。雖付令前。而此事。昨今年自政院發牌郞官。特敎申禁之餘也。尤豈非無狀乎。卿等惕念査實。無使王命歸於無實之地。司圃署官員之圖免差祭。懲出錢兩於貢人者。決非士夫所爲。亦不可但令拿處而止。爲先汰去。一體嚴問口招。政府則衙門。體面何如。京兆則法司。束濕自別。而有此現發之擧。下屬卽令該曹。嚴刑勘處後草記。
정조 4년 · 강
詣 璿源殿展拜。
정조 4년 · 강
領議政金尙喆。左議政徐命善。右議政李徽之等聯創自列。賜批。
정조 4년 · 목
箚略曰。臣等伏見持平呂萬永疏本。以大臣之尙不庭討。論斥備至。臣等於此。不勝瞿然之至。三司懲討之擧。經閱年歲。兪音尙靳。今於咎責之來。惟當訟引之不暇。固何辭自鮮也。且政府皁隸事。竊有所萬萬悚戲者。政府卽董率衙門也。諸司之違越法禁者。不惟不管飭。反有此府屬冒犯之事。而亦不能致察。臣等之不事事。於是益著矣。兢惶之極。兹敢短箚自列。伏乞威罰。以謝臺議焉。批以。臺章云然。不過泛說。府屬之事。何有於卿等。卿等安心勿辭焉。仍命遣史官傳諭于時任大臣。
정조 4년 · 강
命武監李宗植。出付刑曹。以待處分。
정조 4년 · 목
敎曰。宗植酗酒作拏罪。出付刑曹。姑爲嚴囚。以待處分。
정조 4년 · 강
命中官文鳳億等。付過放送。
정조 4년 · 목
因義禁府拿囚草記。敎以。中官文鳳億李仁馥。付過放送。
정조 4년 · 강
遣承旨詣 宗廟　景慕宮。奉審摘奸以來。
정조 4년 · 강
命滯囚申飭開坐。
정조 4년 · 목
敎曰。滯囚可悶。使之開座。而判堂之已磨勘之事。稱以待勘。不卽開坐。事體所在。極爲未安。申飭卽爲擧行。
정조 4년 · 강
命明從月覲門展拜。
정조 4년 · 목
敎曰。月初謁 陵相値。未及展拜矣。明當從月覲門。展禮而來。該房知悉。
정조 4년 · 강
命金鍾秀催促上來。
정조 4년 · 목
敎曰。向時一重臣遭斥。予所齗齗勉出者。豈但爲其人。以爲朝廷也。至於此重臣所枝二字之目。厥意儘不泛然。大抵此重臣。知自宮僚。至登崇品。所秉執者何義。所樹立者何事。如許地處。雖通百柱翼。決是疏闇之致。人之專沒忌器之嫌。反生覓疵之計者。隄防不嚴。可以知之。然以重臣言之。風浪之來。於我何有。不可以此深自爲引。況帶史局重任。豈可一味退處鄕曲。實錄堂上金鍾秀。令政院各別催促。一兩日內上來察任。
정조 4년 · 강
御宣政殿。行晝講。知事李性源。特進官洪檢。承旨吳大益。玉堂朴天衡李敬一。宗臣茂林君塘。武臣李漢明。
정조 4년 · 강
都承旨鄭昌聖陳疏避嫌徑出。賜批。
정조 4년 · 목
疏略曰。臣伏聞獻納趙鎭衡疏。以柱翼按獄時。問目之無所指的。至有金吾諸堂譴罷之請云。原本姑未得見。措語淺深。亦未敢知。而臣是伊時禁堂之一也。揆以廉義。有難晏然供職。兹敢短章徑出。伏乞亟勘臣溺職之罪。以重臺議焉。批以。卿其勿辭。卽爲仕進。敎以。本事可付一笑。況以藥院事。奉命隔日。在諸臣。雖謂之莫重可也。議定之事。難付生手。是豈言私之時。都承旨鄭昌聖批下。卽爲牌招仕進。
정조 4년 · 강
領敦寧府事李溵上箚自引。賜批。
정조 4년 · 목
箚略曰。政院兵曹。皆爲被罪。兩司諸臣。亦已見罷。臣獨有罪未勘。卒幸無事。雖荷聖度之包容。深切私心之兢惶。而至於武庫郞廳事。臣方待罪本寺提擧。若於平日。果能董率。有所照檢。則豈使郞官。不有飭敎。因循冒犯。乃至於此哉。兹敢短箚自列。亟勘臣前後罪負。以嚴公法焉。批以。往事何必追提。末端所引。罪在郞官。亦豈可爲嫌。卿須安心勿辭。益加善攝。仍命遣史官傳諭于領敦寧。
정조 4년 · 강
獻納趙鎭衡上疏。賜批。原疏未下。
정조 4년 · 목
批以。首陳事。不待多言。業已悉諭。而仔細看之。多有訝感句語矣。洪柱翼按獄諸臣事。伊時公事。連張累紙。動費千百言。庭鞫推鞫之問目。逬範逬能之聲罪。無以加此。謂之備繫。或非浪語。論以從簡。殆近胡嚷。況判堂之出力聲討。傍聽代聳。則以無指的爲咎。卽兒戲之談也。告君之辭。寧容若是。日謙事。下本道査實。待回啓嚴處。尙未晩也。錫達配所事。令該府稟處。末端事。爾意出於相規乎。不但挾雜而已。不但傾乾而已也。二字題目。下語深緊。方以朝著之氣翳未掃。每勤中宵之嘆。果然爾是螮蝀。此重臣本是士類。予果嚮用。何惡於爾。而發此構誣之言乎。見今位著。所餘無幾。欲從重臣而擯斥。爾意所向。殊莫曉也。○敎曰。獻納趙鎭衡疏語。全篇胡荒。不但難以領略。伊時迫曛。泛然驟看之。故俄批有遺漏之段。以更定本頒布。
정조 4년 · 목
予曰。趙鳳然果其何狀人。而將何以處之也。昌聖對曰。其爲人幺麼無識之類。不足取信。然究其所爲。萬萬駭妄。且關後弊。必也刑推得情而後。可以處之矣。
정조 4년 · 강
重推承旨鄭昌聖。
정조 4년 · 목
敎曰。展拜在明。承旨不可不備都承旨鄭昌聖重推。更卽牌招。
정조 4년 · 강
以李鼎炳爲全羅兵使。
정조 4년 · 목
敎曰。全羅兵使卽令該曹口傳差出。明日辭朝。
정조 4년 · 강
待敎徐龍輔。以母病陳疏徑出。批許救護。
정조 4년 · 강
獻納趙鎭衡避嫌乞遞。賜批許之。
정조 4년 · 목
避嫌略曰。臣病勢沈痼。萬無筯力奔走之望。故昨於乞免之章。敢陳沐浴之義。至於柱翼獄事。按獄之臣。承命屢日。渠之根因窩窟。終不得指的捧供。故臣以爲獄體不嚴之致。故有所論斷。非有他意也。末端事。蓋彼重臣。自初淸議。年來樹立。卓乎可取。而第其本非鄕曲之人。忽於自明之章。乃曰鄕曲疏闇者。有欠於告君誠實之道。故略有尾附。不過出於相規之義。而及承聖批。辭敎截嚴。誨責備至。臣承命惶愧。措躬無地。臣人微誠淺。不能見孚於君父之致。臣何敢一刻晏然於臺次乎。請命遞斥臣職。批以。依啓。
정조 4년 · 강
命時囚各司郞成穎等依律照勘。柳東亨分揀。申致權等議處。金聲應勘放。李性重等嚴問取招。
정조 4년 · 목
義禁府啓言。奉常正成穎。前工郞申思益。前中部奉事柳東亨等。 陵幸時。靑天翼孔雀羽等物。責納於貢市人。俄不首實。亦極無狀。成穎等依受敎議處。東亨請刑推得情。敎以。成穎則責出諸供。已犯成憲。初不首實。又陷欺瞞。可謂兩罪俱發。申思益則不首實。雖諉於已遞職之故。未及聞之。當初侵徵貢人。亦可謂兩罪俱發。不必議處。依本律照勘。至於柳東亨。渠不隨駕。則發明之說。足有所據。勿汰分揀放送。又啓言。軍資正申致權吳著。廣興奉事金鎜。 陵幸時。衣籠馬匹責立事。令該府拿問矣。依受敎議處。金鎜請刑推。允之。敎以。金鎜一體除刑推。不必議處。與申致權吳著。依他囚判付擧行。又啓言。濟用監奉事李鼎烈。金聲應等。衣籠馬匹責立事。傳旨內。泛稱遲晩。請刑推。敎以。李鼎烈則伊時申飭之下冒犯者。誠極痛駭。如律勘處。斷不可已。不必議處。直爲照律。如以公罪私罪分言之。則昨年申飭條中。只言虎鬚紅衣等物。渠以生疏之人。意以謂馬匹不在禁條中云而然。此或爲付之公罪之一端。本律以公罪照勘。金聲應則鼎烈犯科之後。不可以創行論。依古律勘放。又啓言。長興奉事李性重。直長兪洪柱方處坤等。 陵幸時。衣籠馬責出事。傳旨內辭緣。泛稱遲晩。請刑推。敎以。李性重兪洪柱等。皆是昨秋隨駕之人。處分宜無異同。依李鼎烈判付擧行。方處坤則年年飭敎。不啻丁寧。則乃反冒犯。眞所謂罪上添罪。渠所首犯。亦或襲謬。二者之間。必有其一。嚴問取招。又啓言。軍器僉正李命仁李奎廷。主簿沈鏔等。衣籠馬匹責出事。令該府嚴問口招矣。請刑推得情。敎以。除刑推。依他囚判府擧行。又啓言。廣興倉主簿邊得翰。副奉事朴天俊。工郞鄭杆等。衣籠馬責出事。令該府嚴問矣。傳旨內辭緣。泛稱遲晩。請刑推得情。敎以。邊得翰。則與方處坤更爲取招。朴天俊鄭杆。則依金聲應判付擧行。又啓言。前司圃別提李應燁韓光載李應白等。圖免差祭。徵出錢兩於貢人事。令該府嚴問口招矣。泛稱遲晩。請刑推得情。敎以。李應燁所供。極爲放恣。專諱圖免之數。惟事張皇爲說。此供辭勿施。此罪狀竝以嚴問取招。韓光載李應白。除刑推議處。
정조 4년 · 강
命罪人朴聖樑等嚴刑得情。吳彥邦添問目究問。金處恭等減死定配。安壽兼嚴刑遠配。
정조 4년 · 목
刑曹啓言。捕廳移送御寶官印空名帖僞造罪人朴聖樑李春雄彭千壽等。刑推取招。春雄千壽干連買賣之狀。昭不可掩。竝嚴刑定配。朴聖樑僞造情節。已爲承款於捕廳。而及到本曹。一向推諉。請更刑推。敎以。僞造帖文之發賣。極爲狼藉。其數至於此多。究其情跡。亦非一時貧窮所致也。蓋是積年潛置。便作渠家產業者。萬萬凶獰。自捕廳移囚之後。忽地變辭。似效諸囚求生之例習。而以渠所犯。尤焉敢如是。若大抵賴。不可不依初取服時例盤問。又啓言。罪人趙鳳然取招公事。判付內。本事別無可問之端。自卿曹議處事判下矣。第念罪人所犯。非比尋常。有不可曉諭嚴飭而止。設如渠供。果有十六策欲爲仰達。則封章叫閽。未爲不可。而敢於御題試士之日。乃以題外謊雜之說。肆然書呈。已極無嚴。謹封之不書臣字。闕外之不爲待命。雖不足責渠。而試券末句。敢請下詢者。顯有希覬之心。且其所謂十六策中。語多不敬。追納原情。亦極猥褻。爲先嚴刑究問。期於得情。允之。又啓言。罪人白占卜李光點金廷周等。請加刑。敎以。更加嚴刑。期於得情。又啓言。御寶僞造罪人吳彥邦鄭厚坤等。終不輸款。請更加嚴刑。敎以。觀此三招供辭。參以完決結案。明知其厥漢所爲。日次加刑。在所不已之事。是乃厥漢之所推諉者。卽所謂原州李春遇。春遇身死之日子相左。可見情狀之綻露。且春遇非生員稱名人。卽嘉義也。非五十歲。卽八十餘也。此又違端之大者。是乃京外許多地名。許多人民。胡乃獨擧原州。獨引春遇乎。此或爲起疑之端。更以此意。添問目究問。又啓言。僞造寶印罪人金處恭朴壽命等。旣有捕廳承款之案。請更加嚴刑。敎以近來法綱。雖曰掃地。僞造寶印成券發賣。至於百餘張之多。可謂殺無赦。觀其獄案。參以詞證。不無可疑之端。渠之承款於捕廳。變辭於本曹。忽又推諉於金就瑞者。此則似由獄老生奸。而以渠穉騃。不可獨辨。卿等論列。正合予意。渠父麗澤同情之跡。旣發於各人之招。又綻於自裁之擧。借令渠果首犯。渠父麗澤。同在一室。知而不禁。卽此一節。足可斷爲元犯。況致疑之麗澤已斃。被告之就緖物故。無路憑査。合置惟輕。罪人金處恭減死定配。處恭酌處之後。渠不過隨從。罪人朴壽命亦爲減死定配。原其始末。亂之本。卽安壽兼也。渠以政吏。多年隨行。每慣此等手段之致。渠舅麗澤。渠從處恭等之欺人籍賣。莫不以渠爲之幟。又況本事。何等極律。則耳聽僞造之變。目擊僞造之物。叱責而已。不能痛禁。使渠至親。至於此境者。雖謂之同一心腸可也。安壽兼各別嚴刑遠配。
정조 4년 · 강
秋曹。以殺獄案覆啓。
정조 4년 · 목
刑曹啓言。金龍大踢殺金石事。初覆檢實因。俱以被踢致死懸錄。請依前訊推。敎以。尋常殺死。尙卽償命。觀此獄案。情狀尤極凶慘。更加嚴問。又啓言。朴世根刺殺李景雲事。實因俱以被刺致死懸錄。更加嚴刑。期於得情。敎以。詞案俱備。無容更議。更加嚴刑。又啓言。安宗玄打殺其妻富梅事。實固俱以被打致死懸錄。前後招辭。終不輸款。請刑推得情。敎以。此獄發狀。出於所謂姜廷煒之手。而廷燐素與被告安宗玄。積有怨憾。廷煒之汲汲發狀。安知非逞念之計。常漢之或欲潛奸於他矣妻妾。不啻異事。是則忽於發狀之紙。以渠弟德周之妻朴召史。書以宗玄之妾者。可驗其勤成之端。宗玄之所犯肯綮。專在於毆打富梅一款。是則渠欲謀免作證之嫌。諉以丁得壽之目擊云者。益見其陰凶之跡同廷煒。以此情節。一一取招後。定其正犯爲宜。罪人姜廷煒。連加嚴刑。期於輸款。被告人安宗玄。姑爲嚴囚。以待究竟。干連各人。或放或否。自卿曹量宜酌決。
정조 4년 · 목
具翼善冠袞龍袍。乘輿出月覲門。由日瞻門詣齋室門外降輿。入齋室。小頃。詣版位展拜。詣 廟內奉審訖。還入齋室。乘輿出日瞻門。入月覲門還內。
정조 4년 · 강
遞承旨鄭昌聖。以李★(土+甲)代之。
정조 4년 · 강
命總戎中軍李得濟仍任。
정조 4년 · 목
總戎廳啓言。本廳中軍李得濟。移差守禦中軍。其代以外任請竝擬。敎以。管城所設置之後。事面自別。而城餉轉輸。畿民如視死地。平倉糶糴。總師便作生色。此乃流來積弊。固已萬萬寒心。而及其封倉之後。簿旣虛擁。又於開庫之際。吏緣爲奸。種種弊端。難以枚擧。外方此等事。方且廉探。則況地未苃舍。官是保障。所惕慮所警飭之道。十倍於外方。固知卿別般東濕。而適仍草記。如是申申。嗣後當有抽栍摘奸之擧。着意董飭。管城將數遞。莫若近日。何以鍊務諳例。今番則仍任。兼欲試其能否。亦以此意申飭。
정조 4년 · 강
命 園所動駕時。依 陵幸例。侵徵之未査各司。一體査啓。
정조 4년 · 목
備邊司啓言。 園所動駕時。一依 陵幸時例侵徵者。尤極無狀。不可不覈其始創之人委折。更令摘發草記事命下矣。長興庫下吏及貢人處査問。則戊戌二月 永祐園動駕時。本庫直長徐直修隨駕。而衣籠馬一匹。果爲責立云。特敎嚴飭之下。馬匹肆然責立。自陷首犯之科。請令該府。拿問嚴處。允之。敎以。以此觀之。一依 陵幸例責立。可以推知。長興庫外。各司郞官之伊時。以東西班隨駕者。難保其不犯。然則該庫郞官。只以首犯勘罪。殊非綜核之政。況於俄者。招致本司郞廳以他司之冒犯與否。卽爲査奏爲敎。而草記中單擧一司者。似是郞廳錯傳之致。該郞廳不可無論責之擧。而未査各司。待明朝一體査啓。至於邊得翰原情判付。有依方處坤擧行之命。則得翰所叨衙門。亦何不同査乎。
정조 4년 · 강
判府事蔡濟恭上疏自訟。賜批。